CELEX: 52021PC0710
Language: lt
Date: 2021-11-23
Title: Pasiūlymas TARYBOS ĮGYVENDINIMO SPRENDIMAS kuriuo iš dalies keičiamas Įgyvendinimo sprendimas (ES) 2018/1490 dėl leidimo Vengrijai taikyti specialią priemonę, kuria nukrypstama nuo Direktyvos 2006/112/EB 287 straipsnio, kitą laikotarpį

EUROPOS KOMISIJA
            Briuselis, 2021 11 23
            COM(2021) 710 final
            2021/0368(NLE)
            
            Pasiūlymas
            TARYBOS ĮGYVENDINIMO SPRENDIMAS
            kuriuo iš dalies keičiamas Įgyvendinimo sprendimas (ES) 2018/1490 dėl leidimo Vengrijai taikyti specialią priemonę, kuria nukrypstama nuo Direktyvos 2006/112/EB 287 straipsnio, kitą laikotarpį
            
               
         
         
            
               AIŠKINAMASIS MEMORANDUMAS
            
            
               Pagal 2006 m. lapkričio 28 d. Tarybos direktyvos 2006/112/EB dėl pridėtinės vertės mokesčio bendros sistemos
                  1
                (toliau – PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei taikyti specialias priemones, kuriomis nukrypstama nuo tos direktyvos nuostatų, kad būtų supaprastinta PVM surinkimo procedūra arba užkirstas kelias tam tikrų formų mokesčių slėpimui ar vengimui.
            
            
               Raštu (jį Komisija užregistravo 2021 m. balandžio 19 d.) Vengrija paprašė leidimo ir toliau, iki 2024 m. gruodžio 31 d., toliau taikyti priemonę, kuria nukrypstama nuo PVM direktyvos 287 straipsnio ir kuria Vengrijai leidžiama nuo PVM atleisti apmokestinamuosius asmenis, kurių metinė apyvarta neviršija 48 000 EUR atitinkančios sumos nacionaline valiuta.
            
            
               Vadovaudamasi PVM direktyvos 395 straipsnio 2 dalies antra pastraipa, 2021 m. birželio 28 d. raštu Komisija apie Vengrijos prašymą pranešė kitoms valstybėms narėms. 2021 m. birželio 29 d. raštu Komisija Vengrijai pranešė turinti visą informaciją, kurios reikia prašymui įvertinti. 
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               Pagal direktyvos XII antraštinės dalies 1 skyrių valstybės narės gali taikyti specialias schemas mažosioms įmonėms, be kita ko, atleisti nuo PVM apmokestinamuosius asmenis, kurių metinė apyvarta nesiekia tam tikros ribos. Ši išimtis reiškia, kad apmokestinamasis asmuo neturi apskaičiuoti PVM už tiekiamas prekes ar teikiamas paslaugas ir todėl negali atskaityti pirkimo PVM.
            
            
               Pagal PVM direktyvos 287 straipsnį tam tikros valstybės narės, kurios į ES įstojo po 1978 m. sausio 1 d., gali nuo PVM atleisti apmokestinamuosius asmenis, kurių metinė apyvarta yra ne didesnė kaip nustatytoms sumoms lygiavertė suma nacionaline valiuta pagal jų įstojimo dienos valiutų keitimo kursą, kaip nurodyta toje nuostatoje.
            
            
               Pagal PVM direktyvos 287 straipsnio 12 punktą Vengrija gali atleisti nuo PVM apmokestinamuosius asmenis, kurių metinė apyvarta neviršija 35 000 EUR atitinkančios sumos nacionaline valiuta pagal šalies įstojimo dieną galiojusį valiutų keitimo kursą. 
            
            
               Tarybos įgyvendinimo sprendimu (ES) 2018/2018
                  2
                Vengrijai leista iki 2021 m. gruodžio 31 d. taikyti aukštesnę ribą ir nuo PVM atleisti apmokestinamuosius asmenis, kurių metinė apyvarta neviršija 48 000 EUR atitinkančios sumos nacionaline valiuta pagal jos įstojimo dieną galiojusį valiutų keitimo kursą. 
            
            
               Leidimas nuo PVM atleisti apmokestinamuosius asmenis, kurių metinė apyvarta neviršija 48 000 EUR atitinkančios sumos HUF valiuta, ir po 2021 m. būtų reikšmingas supaprastinimas palyginti nedideles įmones valdantiems asmenims. Apmokestinamieji asmenys, kuriems taikomas šis atleidimas nuo PVM, neprivalo atskaityti ir mokėti PVM, registruotis PVM mokėtojais ar vykdyti išsamią PVM apmokestinamų sandorių apskaitą. Dėl šių supaprastinimų mažųjų įmonių savininkai gali skirti daugiau laiko ir išteklių savo verslo plėtrai. Ši nukrypti leidžianti priemonė apmokestinamiesiems asmenims tebėra neprivaloma. Todėl mažosios įmonės, kurių apyvarta neviršija nurodytos ribos, vis tiek turės galimybę naudotis savo teise taikyti įprastines PVM procedūras.
            
            
               Be to, PVM surinkimo iš apmokestinamųjų asmenų, valdančių palyginti nedidelės apyvartos įmones, išlaidos, susijusios su mokesčių mokėtojų paslaugų teikimu šiems apmokestinamiesiems asmenims ir jų mokesčių deklaracijų tikrinimu, yra neproporcingai didelės, palyginti su surenkamo mokesčio suma. Todėl, atleidęs mažųjų įmonių savininkus nuo PVM, mokesčių administratorius gali skirti daugiau išteklių mokestinio sukčiavimo, mokesčių slėpimo ir vengimo prevencijai ir kovai su jais, taip pat mokesčių mokėtojams teikiamų paslaugų kokybei gerinti ir PVM surinkimo iš stambiųjų veiklos vykdytojų veiksmingumui didinti.
            
            
               Ši priemonė neturi didelės įtakos bendrai pajamų iš PVM sumai ar bendrai galutinio vartojimo etapu surenkamų mokestinių pajamų sumai.
            
            
               Ši nukrypti leidžianti priemonė, kuria supaprastinamos smulkiųjų veiklos vykdytojų prievolės, atitinka Europos Sąjungos nustatytus tikslus, susijusius su mažosiomis įmonėmis.
            
            
               Todėl tikslinga leisti Vengrijai taikyti šią nukrypti leidžiančią priemonę iki 2024 m. gruodžio 31 d.
            
            
            
               •Suderinamumas su toje pačioje politikos srityje galiojančiomis nuostatomis
            
            
               Ši nukrypti leidžianti priemonė atitinka įgyvendinant PVM veiksmų planą
                  3
                priimtos Direktyvos (ES) 2020/285, kuria iš dalies keičiami PVM direktyvos 281–294 straipsniai dėl specialios mažosioms įmonėms skirtos schemos
                  4
                ir kuria siekiama šioms įmonėms sukurti šiuolaikišką supaprastintą schemą, tikslus. Visų pirma ja siekiama sumažinti PVM reikalavimų laikymosi išlaidas ir konkurencijos iškraipymus tiek valstybėje narėje, tiek ES lygmeniu, sumažinti neigiamą ribos efekto poveikį ir sudaryti geresnes sąlygas įmonėms laikytis reikalavimų, o mokesčių administratoriams – vykdyti stebėseną.
            
            
               Be to, 48 000 EUR riba atitinka Direktyvą (ES) 2020/285, nes joje valstybėms narėms leidžiama nustatyti metinės apyvartos ribą, nuo kurios būtų atleidžiama nuo PMV, – ši riba neturi viršyti 85 000 EUR (arba lygiavertės sumos nacionaline valiuta).
            
         
         
            
               Panašias nukrypti leidžiančias nuostatas, kuriomis nuo PVM atleidžiami apmokestinamieji asmenys, kurių metinė apyvarta neviršija tam tikros ribos, kaip numatyta PVM direktyvos 285 ir 287 straipsniuose, buvo leista taikyti ir kitoms valstybėms narėms. Nyderlandams
                  5
                leista taikyti 25 000 EUR ribą, Italijai
                  6
                – 30 000 EUR ribą, Belgijai
                  7
                – 25 000 EUR ribą, Liuksemburgui
                  8
                – 35 000 EUR ribą, Lenkijai
                  9
               , Latvijai
                  10
                ir Estijai
                  11
                – 40 000 EUR ribą, Lietuvai
                  12
                – 55 000 EUR ribą, Kroatijai
                  13
                – 45 000 EUR ribą, Мaltai
                  14
                – 30 000 EUR ribą, Slovėnijai
                  15
                – 50 000 EUR ribą, o Rumunijai
                  16
                – 88 500 EUR ribą.
            
            
               Nuo PVM direktyvos nukrypti leidžiančios nuostatos visada turėtų būti taikomos ribotą laiką, kad būtų galima įvertinti jų poveikį. Be to, specialios priemonės galiojimo termino pratęsimas iki 2024 m. gruodžio 31 d., kaip prašo Vengrija, suderinamas su Direktyvos (ES) 2020/285 reikalavimais. Šioje direktyvoje nustatyta data – 2025 m. sausio 1 d. – nuo jos valstybės narės turės taikyti nacionalines nuostatas, kurias jos turi priimti ir jų laikytis.
            
            
               Taigi siūloma priemonė atitinka PVM direktyvos nuostatas.
            
            
               •Suderinamumas su kitomis Sąjungos politikos sritimis
            
            
               Komisija nuolat pabrėžia, kad mažosioms įmonėms reikia paprastesnių taisyklių. Todėl 2020 m. kovo mėn. Komisija priėmė Tvarios ir skaitmeninės Europos MVĮ strategiją
                  17
               , kurioje įsipareigojo toliau siekti sumažinti MVĮ tenkančią naštą. Tikslas mažinti MVĮ tenkančią reglamentavimo naštą yra vienas iš tos strategijos ramsčių. Atsižvelgiant į fiskalines taisykles, ši speciali priemonė atitinka tokius tikslus. Ji taip pat atitinka 2020 m. sąžiningo ir supaprastinto apmokestinimo veiksmų planą, kuriuo remiama ekonomikos atgaivinimo strategija
                  18
                ir kuriame pripažįstama, kad mokestinių prievolių vykdymo sąnaudos ES tebėra didelės, o mažųjų įmonių mokestinių prievolių vykdymo sąnaudos paprastai yra gerokai didesnės nei didelių įmonių.
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               PVM direktyvos 395 straipsnis.
            
            
               •Subsidiarumo principas (neišimtinės kompetencijos atveju) 
            
            
               Atsižvelgiant į PVM direktyvos nuostatą, kuria grindžiamas pasiūlymas, šis pasiūlymas priklauso išimtinei Europos Sąjungos kompetencijai. Todėl subsidiarumo principas netaikomas.
            
            
               •Proporcingumo principas
            
            
               Šis sprendimas yra susijęs su valstybei narei pačios prašymu suteiktu leidimu ir nėra įpareigojimas.
            
            
               Atsižvelgiant į ribotą nukrypti leidžiančios nuostatos taikymo sritį, speciali priemonė yra proporcinga siekiamam tikslui – supaprastinti mokesčių surinkimą smulkiems apmokestinamiesiems asmenims ir mokesčių administratoriui.
            
            
               •Priemonės pasirinkimas
            
            
               Siūloma priemonė – Tarybos įgyvendinimo sprendimas.
            
            
               Pagal PVM direktyvos 395 straipsnį nukrypti nuo bendrų PVM taisyklių galima tik tada, kai tai vieningai leidžia Taryba, remdamasi Komisijos pasiūlymu. Tarybos įgyvendinimo sprendimas yra tinkamiausia priemonė, nes jis gali būti skirtas atskirai valstybei narei.
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               Konsultacijų su suinteresuotosiomis šalimis nebuvo. Šis pasiūlymas yra pagrįstas Vengrijos pateiktu prašymu ir skirtas tik šiai konkrečiai valstybei narei.
            
            
               •Poveikio vertinimas
            
         
         
            
               
                  Pasiūlymu dėl Tarybos įgyvendinimo sprendimo Vengrijai leidžiama toliau nuo PVM atleisti apmokestinamuosius asmenis, kurių metinė apyvarta neviršija 48 000 EUR atitinkančios sumos HUF valiuta. Asmenys, kurių apmokestinamoji apyvarta neviršija šios ribos, neprivalės registruotis PVM mokėtojais, todėl taikant priemonę sumažės jiems tenkanti administracinė našta, nes jie neprivalės vesti PVM apskaitos arba teikti PVM deklaracijos. Vėliau šios priemonės poveikis mokesčių administravimui gali būti teigiamas, nes sumažės administracinė našta. 
               
               
                  Vengrijos valdžios institucijų teigimu, priežastys, dėl kurių reikia nustatyti aukštesnę ribą, nepasikeitė. Iki 2020 m. gruodžio 31 d. nuo PVM atleista 766 118 apmokestinamųjų asmenų, kurių apyvarta neviršijo 48 000 EUR atitinkančios sumos HUF valiuta, – tai yra 14 % daugiau nei prieš nustatant aukštesnę ribą 2019 m. Kaip Vengrija pabrėžė, reikėtų atkreipti dėmesį į tai, kad gerėjant ekonomikai didėja apmokestinamųjų asmenų, kurie gali būti asmeniškai atleisti nuo PVM, pajamos – nustatant šią ribą į tai reikėtų atsižvelgti. Tačiau po 2019 m. galimybe nemokėti PVM nusprendė pasinaudoti tik trečdalis apmokestinamųjų asmenų, kurie iki tol PVM mokėti privalėjo ir kurių metinė apyvarta neviršijo 48 000 EUR atitinkančios sumos HUF valiuta.
               
               
                  Dėl poveikio biudžetui, remiantis Vengrijos pateikta informacija, 2019 m. padidinus apyvartos ribą pagal Tarybos įgyvendinimo sprendimą (ES) 2018/1490 nuo 35 000 EUR atitinkančios sumos HUF valiuta iki 48 000 EUR atitinkančios sumos HUF valiuta nuo 2019 m. sausio 1 d. biudžetas patyrė 7,3 mlrd. HUF nuostolių (apie 0,1–0,2 % PVM pajamų vertinant kaupiamuoju principu).
               
               
                  Ši nukrypti leidžianti priemonė bus apmokestinamiesiems asmenims neprivaloma. Apmokestinamieji asmenys galės pasirinkti taikyti įprastines PVM procedūras pagal Direktyvos 2006/112/EB 290 straipsnį.
               
            
            
               •Pagrindinės teisės
            
            
               
                  Pasiūlymas nedaro poveikio pagrindinių teisių apsaugai.
               
            
            
               4.POVEIKIS BIUDŽETUI
            
            
               
                  Įsigaliojus 2021 m. balandžio 30 d. Tarybos reglamentui (ES, Euratomas) 2021/769, kuriuo iš dalies keičiamas Reglamentas (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių
                     19
                  , Vengrija nuo 2021 finansinių metų PVM nuosavų išteklių ataskaitoje kompensacijos neskaičiuos.
               
            
            
               2021/0368 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo iš dalies keičiamas Įgyvendinimo sprendimas (ES) 2018/1490 dėl leidimo Vengrijai taikyti specialią priemonę, kuria nukrypstama nuo Direktyvos 2006/112/EB 287 straipsnio, kitą laikotarpį
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  20
               , ypač į jos 395 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)pagal Direktyvos 2006/112/EB 287 straipsnio 12 punktą Vengrija nuo pridėtinės vertės mokesčio (PVM) gali atleisti apmokestinamuosius asmenis, kurių metinė apyvarta neviršija 35 000 EUR sumos, apskaičiuotos nacionaline valiuta pagal jos įstojimo dieną galiojusį valiutų keitimo kursą;
            
            
               (2)Tarybos įgyvendinimo sprendimu (ES) 2018/1490
                  21
                Vengrijai leidžiama nustatyti specialią priemonę, kuria nukrypstama nuo Direktyvos 2006/112/EB 287 straipsnio, ir nuo PVM atleisti apmokestinamuosius asmenis, kurių metinė apyvarta neviršija 48 000 EUR atitinkančios sumos nacionaline valiuta pagal jos įstojimo į Sąjungą dieną galiojusį valiutų keitimo kursą, iki 2021 m. gruodžio 31 d. arba iki direktyvos, kuria iš dalies keičiamos Direktyvos 2006/112/EB 281–294 straipsnių nuostatos, įsigaliojimo dienos, atsižvelgiant į tai, kuri data yra ankstesnė (toliau – speciali priemonė);
            
            
               (3)2021 m. balandžio 19 d. raštu Vengrija pateikė Komisijai prašymą leisti toliau taikyti specialią priemonę iki 2024 m. gruodžio 31 d. – termino, iki kurio valstybės narės į nacionalinę teisę turi perkelti Tarybos direktyvą (ES) 2020/285
                  22
               , kurioje nustatomos paprastesnės PVM taisyklės mažosioms įmonėms. Ta direktyva valstybėms narėms taip pat leidžiama nuo PVM mokėjimo atleisti apmokestinamuosius asmenis, kurių metinė apyvarta valstybėje narėje neviršija 85 000 EUR ribos arba lygiavertės sumos nacionaline valiuta;
            
         
         
            
               (4)pagal Direktyvos 2006/112/EB 395 straipsnio 2 dalies antrą pastraipą 2021 m. birželio 28 d. raštu Komisija kitoms valstybėms narėms perdavė Vengrijos prašymą. 2021 m. birželio 29 d. raštu Komisija pranešė Vengrijai turinti visą prašymui įvertinti būtiną informaciją;
            
            
               (5)speciali priemonė atitinka Direktyvą (ES) 2020/285, kuria siekiama sumažinti mažųjų įmonių PVM reikalavimų laikymosi išlaidas, konkurencijos iškraipymus tiek nacionaliniu, tiek Sąjungos lygmenimis ir neigiamą perėjimo nuo atleidimo nuo mokesčio prie apmokestinimo poveikį (toliau – ribos efektas). Ja taip pat siekiama sudaryti palankesnes sąlygas mažųjų įmonių vykdomam reikalavimų laikymuisi ir mokesčių institucijų vykdomai stebėsenai. 48 000 EUR riba atitinka Direktyvos 2006/112/EB 284 straipsnį;
            
            
               (6)ši speciali priemonė ir toliau bus apmokestinamiesiems asmenims neprivaloma. Apmokestinamieji asmenys gali toliau pasirinkti taikyti įprastines PVM procedūras pagal Direktyvos 2006/112/EB 290 straipsnį;
            
            
               (7)remiantis Vengrijos pateikta informacija, speciali priemonė turės tik nežymų poveikį bendrai galutinio vartojimo etapu Vengrijos surenkamų mokestinių pajamų sumai;
            
            
               (8)įsigaliojus Tarybos reglamentui (ES, Euratomas) 2021/769
                  23
               , Vengrija 2021 finansinių metų PVM nuosavų išteklių ataskaitoje kompensacijos neskaičiuos;
            
            
               (9)atsižvelgiant į teigiamą specialios priemonės poveikį mažųjų įmonių ir mokesčių administratoriaus administracinės naštos ir reikalavimų laikymosi išlaidų mažinimui ir tai, kad nedaromas didelis poveikis bendroms surenkamoms PVM pajamoms, Vengrijai turėtų būti leista toliau taikyti specialią priemonę kitą laikotarpį;
            
            
               (10)leidimas taikyti specialią priemonę turėtų būti riboto laikotarpio. To laiko turėtų pakakti, kad būtų galima įvertinti ribos veiksmingumą ir tinkamumą. Be to, pagal Direktyvos (ES) 2020/285 3 straipsnio 1 dalį, ‏iki 2024 m. gruodžio 31 d. valstybės narės turi priimti ir paskelbti įstatymus ir kitus teisės aktus, būtinus, kad būtų galima laikytis tos direktyvos 1 straipsnio, o nuo 2025 m. sausio 1 d. šias nuostatas taikyti. Todėl tikslinga leisti Vengrijai taikyti šią specialią priemonę iki 2024 m. gruodžio 31 d.;
            
            
               (11)todėl Įgyvendinimo sprendimas (ES) 2018/1490 turėtų būti atitinkamai iš dalies pakeistas,
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Įgyvendinimo sprendimo (ES) 2018/1490 2 straipsnis pakeičiamas taip:
            
            
               „2 straipsnis
            
            
               Šis sprendimas taikomas nuo 2019 m. sausio 1 d. iki 2024 m. gruodžio 31 d.“ 
            
            
               2 straipsnis
            
            
               Šis sprendimas skirtas Vengrijai.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 347, 2006 12 11, p. 1.
               
               
                  
                     (2)
                  
                        2018 m. spalio 2 d. Tarybos įgyvendinimo sprendimas (ES) 2018/1490, kuriuo Vengrijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 252, 2018 10 8, p. 38).
               
               
                  
                     (3)
                  
                        Komisijos komunikatas Europos Parlamentui, Tarybai ir Europos ekonomikos ir socialinių reikalų komitetui dėl PVM veiksmų plano „Bendros ES PVM erdvės kūrimas. Laikas spręsti“, COM(2016)148 final.
               
               
                  
                     (4)
                  
                        2020 m. vasario 18 d. Tarybos direktyva (ES) 2020/285, kuria iš dalies keičiami Direktyva 2006/112/EB dėl pridėtinės vertės mokesčio bendros sistemos, kiek tai susiję su specialia mažosioms įmonėms skirta schema, ir Reglamentas (ES) Nr. 904/2010, kiek tai susiję su administraciniu bendradarbiavimu ir keitimusi informacija tinkamo specialios mažosioms įmonėms skirtos schemos taikymo stebėsenos tikslais (OL L 62, 2020 3 2, p. 13).
               
               
                  
                     (5)
                  
                        2018 m. gruodžio 4 d. Tarybos įgyvendinimo sprendimas (ES) 2018/1904, kuriuo Nyderlandams leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 310, 2018 12 6, p. 25).
               
               
                  
                     (6)
                  
                        2016 m. lapkričio 8 d. Tarybos įgyvendinimo sprendimas (ES) 2016/1988, kuriuo iš dalies keičiamas Įgyvendinimo sprendimas 2013/678/ES, kuriuo Italijos Respublikai leidžiama toliau taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 306, 2016 11 15, p. 11).
               
               
                  
                     (7)
                  
                        2018 m. gruodžio 20 d. Tarybos įgyvendinimo sprendimas (ES) 2018/2077, kuriuo iš dalies keičiamas Įgyvendinimo sprendimas 2013/53/ES, kuriuo Belgijos Karalystei leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 331, 2018 12 28, p. 222).
               
               
                  
                     (8)
                  
                        2019 m. gruodžio 19 d. Tarybos įgyvendinimo sprendimas (ES) 2019/2210, kuriuo iš dalies keičiamas Įgyvendinimo sprendimas 2013/677/ES leisti Liuksemburgui nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 285 straipsnio (OL L 332, 2019 12 23, p. 155).
               
               
                  
                     (9)
                  
                        2018 m. gruodžio 4 d. Tarybos įgyvendinimo sprendimas (ES) 2018/1919, kuriuo iš dalies keičiamas Sprendimas 2009/790/EB, leidžiantis Lenkijos Respublikai taikyti priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 311, 2018 12 7, p. 32).
               
               
                  
                     (10)
                  
                        2020 m. rugsėjo 4 d. Tarybos įgyvendinimo sprendimas (ES) 2020/1261, kuriuo iš dalies keičiamas Įgyvendinimo sprendimas (ES) 2017/2408, kuriuo Latvijos Respublikai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 296, 2020 9 10, p. 4).
               
               
                  
                     (11)
                  
                        2021 m. vasario 22 d. Tarybos įgyvendinimo sprendimas (ES) 2021/358, kuriuo iš dalies keičiamas Įgyvendinimo sprendimas (ES) 2017/563, kuriuo Estijos Respublikai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 69, 2021 2 26, p. 4).
               
               
                  
                     (12)
                  
                        2021 m. sausio 22 d. Tarybos įgyvendinimo sprendimas (ES) 2021/86, kuriuo Lietuvos Respublikai leidžiama taikyti specialią priemonę, kuria nukrypstama nuo Tarybos direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 30, 2021 1 28, p. 2).
               
               
                  
                     (13)
                  
                        2020 m. lapkričio 3 d. Tarybos įgyvendinimo sprendimas (ES) 2020/1661, kuriuo iš dalies keičiamas Įgyvendinimo sprendimas (ES) 2017/1768, kuriuo Kroatijos Respublikai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 374, 2020 11 10, p. 4).
               
               
                  
                     (14)
                  
                        2021 m. gegužės 6 d. Tarybos įgyvendinimo sprendimas (ES) 2021/753, kuriuo Maltai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio ir kuriuo panaikinamas Įgyvendinimo sprendimas (ES) 2018/279 (OL L 163, 2021 5 10, p. 1).
               
               
                  
                     (15)
                  
                        2018 m. lapkričio 6 d. Tarybos įgyvendinimo sprendimas (ES) 2018/1700, kuriuo iš dalies keičiamas Įgyvendinimo sprendimas 2013/54/ES, kuriuo Slovėnijos Respublikai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 285, 2018 11 13, p. 78).
               
               
                  
                     (16)
                  
                        2020 m. rugsėjo 4 d. Tarybos įgyvendinimo sprendimas (ES) 2020/1260, kuriuo iš dalies keičiamas Įgyvendinimo sprendimas (ES) 2017/1855, kuriuo Rumunijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 296, 2020 9 10, p. 1).
               
               
                  
                     (17)
                  
                        Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Tvarios ir skaitmeninės Europos MVĮ strategija (COM(2020) 103 final).
               
               
                  
                     (18)
                  
                        Komisijos komunikatas Europos Parlamentui ir Tarybai „Sąžiningo ir supaprastinto apmokestinimo veiksmų planas, kuriuo remiama ekonomikos atgaivinimo strategija“ (COM(2020) 312 final).
               
               
                  
                     (19)
                  
                        2021 m. balandžio 30 d. Tarybos reglamentas (ES, Euratomas) 2021/769, kuriuo iš dalies keičiamas Reglamentas (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (OL L 165, 2021 5 11, p. 9).
               
               
                  
                     (20)
                  
                        OL L 347, 2006 12 11, p. 1.
               
               
                  
                     (21)
                  
                        2018 m. spalio 2 d. Tarybos įgyvendinimo sprendimas (ES) 2018/1490, kuriuo Vengrijai leidžiama nustatyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 287 straipsnio (OL L 252, 2018 10 8, p. 38).
               
               
                  
                     (22)
                  
                        2020 m. vasario 18 d. Tarybos direktyva (ES) 2020/285, kuria iš dalies keičiami Direktyva 2006/112/EB dėl pridėtinės vertės mokesčio bendros sistemos, kiek tai susiję su specialia mažosioms įmonėms skirta schema, ir Reglamentas (ES) Nr. 904/2010, kiek tai susiję su administraciniu bendradarbiavimu ir keitimusi informacija tinkamo specialios mažosioms įmonėms skirtos schemos taikymo stebėsenos tikslais (OL L 62, 2020 3 2, p. 13).
               
               
                  
                     (23)
                  
                        2021 m. balandžio 30 d. Tarybos reglamentas (ES, Euratomas) 2021/769, kuriuo iš dalies keičiamas Reglamentas (EEB, Euratomas) Nr. 1553/89 dėl galutinių vienodų nuosavų išteklių, kaupiamų iš pridėtinės vertės mokesčio, surinkimo priemonių (OL L 165, 2021 5 11, p. 9).